钦定古今图书集成/理学汇编/文学典/第240卷 > 马端临文献通考 > 《铙歌鼓吹辨》
## 钦定古今图书集成/理学汇编/文学典/第240卷 > 马端临文献通考 > 《铙歌鼓吹辨》

按《汉志》言汉乐有四：其三曰《黄门鼓吹乐》，天子宴群
臣之所用；四曰“短箫铙歌乐”，军中之所用。则鼓吹与
铙歌自是二乐，而其用亦殊。然蔡邕言鼓吹者，盖短
箫铙歌，而俱以为军乐，则似汉人已合而为一。但《短
箫铙歌》，汉有其乐章，魏、晋以来因之。大概皆叙述颂
美时主之功德。而鼓吹则魏晋以来以给赐臣下，上
自王公，下至牙门督将皆有之，且以为葬仪。盖《铙歌》
上同乎国家之《雅》《颂》，而鼓吹下侪于臣下之卤簿，非
唯所用尊卑悬绝，而俱不以为军中之乐矣。至唐、宋，
则又以二名合为一，而以为乘舆出入警严之乐。然
其所用纲鼓、金钲、铙鼓、箫笳、横吹、长鸣、筚篥之属，皆
俗乐也。故郊祀之时，太常雅乐以礼神，鼓吹严警以
戒众。或病其雅郑杂袭，失斋肃寅恭之谊者，此也。又
鼓吹本军中之乐，郊禋斋宿之时，大驾卤簿以及从
官、六军百执事，舆卫繁多，千乘万骑，旅宿以将事。盖
虽非征伐，而所动者众，所谓军行师从事也。则夜警
晨严之制，诚不可废。至于册宝、上尊号、《奉天书》、虞主
祔庙，皆用之，则不类矣。